
Talajból fertőző veszélyes kórokozók elleni biológiai védekezési lehetőségek vizsgálata baktérium törzsekkel, és a különböző európai Macrophomina phaseolina izolátumok hőprofiljának vizsgálata in vitro

Világszerte a növény patogén gombák valamennyi növénytermesztő kontinensen megtalálhatóak. A Fusarium graminearum, az Aspergillus niger és az A. flavus, a Sclerotinia sclerotiorum és a Macrophomina phaseolina fajok súlyos károkat okoznak a gazdasági növényeinkben. Ezek a fajok többnyire a talajból fertőznek. 
Témaválasztásom célja az volt, hogy a gazdaságilag jelentős talajból fertőző kórokozók elleni biológiai védekezési megoldásokat vizsgáljuk, kereskedelmi forgalomban kapható baktérium törzsek tesztelésével in vitro körülmények között, valamint a Kárpát-medencéből izolált különböző Macrophomina phaseolina izolátumok hőprofiljának elkészítése.
Kísérleteimet a DE-MÉK Növényvédelmi Intézet, Táptalaj laboratóriumában végeztem. Kutatásaim során vizsgáltam néhány Bacillaceae családba tartozó baktériumok hatékonyságát, a bevezetésben említett kórokozók ellen. Kísérletemet laboratóriumi körülmények között végeztem, Petri-csészékben. A kutatásom másik része, a Macrophomina phaseolina izolátumok hőprofiljának elkészítése volt. A Kárpát-medencéből származó izolátumokat 10, 15, 20, 25, 30, 35 és 40 °C-on inkubáltuk és vizsgáltuk, hogy a minták mely hőmérsékleti tartományt preferálják.
Eredményeink alapján arra következtettünk, hogy a kukorica csíranövények hossza a Fusarium graminearum esetében a baktérium készítménnyel nem kezelt esetben bizonyultak a legkisebbnek. A legjobb eredményt, ezzel együtt a legnagyobb védelmet a kórokozó ellen a Supary 3 l/t dózisú csávázásával lehetett elérni.
A kezelt, illetve kezeletlen csíranövények egészségét a készítmények pozitívan befolyásolták.
Az eredmények alapján elmondható, hogy az alkalmazott készítmények és baktériumtörzsek eltérő hatékonysággal, de sikeresen tudják gátolni számos kórokozó gomba biológiai aktivitását mind a kísérletben alkalmazott csíranövényekben, mind pedig in vitro körülmények között, a kísérleti adatokat elemezve több helyen állapítottunk meg szignifikáns különbséget.
Macrophomina phaseolina hőprofiljának elemzése során az eredmények alapján hipotéziseink, miszerint a hűvösebb helyről származó izolátumok (Lendva (SLO), Deutsch Jahrndorf (A), Veľký Meder (SK), alacsonyabb hőmérsékleten jobban, valamint a melegebb helyről származó izolátumok (Bikács (H), Čantavir (SRB) a magasabb hőmérsékleteken eredményesebben nőttek, beigazolódtak.
 



